
Dokonalá askéza
===================
Dokonalou askézou je láska - keď všetka pozornosť a všetka energia smeruje tým jedným smerom, pre ktorý planie naša vášeň a ku ktorému sa upína naša túžba. 
V tejto láske sa potom sami stávame slobodní, konči konflikt v našom vnútri, pretože už viac nič neodporuje ničomu, všetko je dokonalo zladené. Stávame sa svätí, čiže dokonalí v láske, dokonalí z lásky. 
A tak všetko - model dokonalej modlitby, model dokonalej askézy, model dokonalého života a dokonalého pokoja a blaženosti - všetko toto je obsiahnuté v slovách: "Milovať budeš Pána, svojho Boha, z celého svojho srdca, z celej svojej duše, z celej svojej mysle a z celej svojej sily!" (Mk 12, 30). Tieto slová sú návod. Obsahujú v sebe všetko. "Toto rob a budeš žiť!" (Lk 10, 28)! 
Z viery sa rodí takáto láska, ňou začína - pretože zo samej podstaty musí byť jedna, jediná! Lebo inak, ak je takýchto malých lások veľa, namiesto pokoja a dokonalosti zažíva človek rozpoltenosť a konflikt sám v sebe. Preto Ježiš hovorí, že "ani jeden z vás, ak sa nezriekne všetkého, čo má, nemôže byť mojím učeníkom." (Lk 14, 33), dokonca "kto miluje otca alebo matku viac ako mňa nie je ma hoden. A kto miluje syna alebo dcéru viac ako mňa, nie je ma hoden. Kto neberie svoj kríž a nenasleduje ma, nie je ma hoden." (Mt 10, 37-38), vraví.  Ale ako by ste to mohli, keby ste najprv neuverili (a časom aj nezakúsili), že naozaj Boh je lepší než toto všetko? A že dokonca aj pre vašu rodinu je lepšie a väčším dobrom, ak Boha milujete viac, než ich? 
Kresťanstvo je v samej podstate mníšske. Len niektorí si to uľahčili tým, že si postavili kláštory a aj navonok si vytvorili podmienky na to, aby to mohli žiť ľahšie.
V tejto láske viac nehľadáme svoje blaho, svoj prospech, svoje pohodlie, ale čo sa páči Bohu, čo Boha oslávi. A keď takto pre Boha zabúdame aj sami na seba, zažívame to, o čom píše Eckhart: "Čím menej niekto hľadá seba samého v tom, koho miluje, tým väčšia je radosť, ktorú mu prináša zjednotenie s milovaným. ... Mali by ste [Boha] hľadať takým spôsobom, aby ste ho nikdy nenašli. Keď ho nehľadáte, nájdete ho." 
Paradox? Celé kresťanstvo je takto paradoxné, keď malí sú veľkí, poslední prví, tí, čo zomreli, živí a  tí, čo opustili všetko, bohatí! Kto v Bohu nehľadá seba, nájde v sebe Boha a seba v Bohu. Nakoniec, takto nám to sám "Ježiš povedal: "Teraz je Syn človeka oslávený a v ňom je oslávený Boh. A keď je Boh oslávený v ňom, aj Boh jeho v sebe oslávi, a čoskoro ho oslávi."" (Jn 13, 31-32).

Sú nedokonalosti skúšobným kameňom dokonalosti?
============================
Lebo ak nie sme dokonalí a ak nás stále ovláda pýcha a sme plní svojho Ega, starého človeka, potom každá chyba zlyhanie, nedokonalosť nás ponižujú. Ak to vidia iní, ešte viac nás to ubíja, máme sklon brániť sa a obhajovať alebo hnevať alebo na druhého útočiť a poukazovať na jeho nedostatky. A takisto nám strach bráni otvoriť sa, odhaliť iným svoje vnútro, lebo sa bojíme, že by nám takto ublížili, zneužili to, zranili by nás. 
Ale ak sme už vnútri dokonalí - bez žiadostivosti a bez strachu, pretože už sme opustili svoje Ego a už v nás nevládne sebectvo a pýcha, potom práve to, že nás nedokonalosti a zlyhania a chyby a neúspechy nijako nevyvádzajú z pokoja a nedotýka sa nás týmto spôsobom ani kritika či posmech alebo opovrhnutie okolia, je práve dôkazom tejto dokonalosti. Tak, ako múdry Sokrates si otvorene priznal, že vlastne stále nič nevie, aj svätec si otvorene priznáva, že je hriešnik a dokonalý človek otvorene priznáva, že je v mnohom stále hrozne nedokonalý - a za každú kritiku, napomenutie, dokonca posmech je vďačný, pretože mu je ako zrkadlo. 
Toto je cesta, ktorou Boh viedol sv. Pavla - a nielen jeho, on to len opísal: "Aby som sa nevyvyšoval, bol mi daný do tela osteň, satanov posol, ktorý ma bije po tvári, aby som sa nevyvyšoval. Preto som tri razy prosil Pána, aby odstúpil odo mňa, ale on mi povedal: "Stačí ti moja milosť, lebo sila sa dokonale prejavuje v slabosti." A tak sa budem radšej chváliť svojimi slabosťami, aby vo mne prebývala Kristova sila." (2Kor 12, 7-9). Kým žilo jeho Ego, bola pre neho slabosť neznesiteľná. Keď odumrelo, dokázal ju nielen prijať, ale dokonca sa z nej tešiť kvôli tomu, že cez ňu viac vynikol Kristus a Božia moc, ako píše inde: "Viete, že som vám prvý raz v telesnej slabosti hlásal evanjelium." (Gal 4, 13) a zase inde: "Bol som u vás slabý, bojazlivý a veľmi prestrašený. Moja reč a moje ohlasovanie nespočívali v presvedčivých a múdrych slovách, ale v prejavoch Ducha a moci, aby sa vaša viera nezakladala na ľudskej múdrosti, ale na Božej moci." (1Kor 2, 3-5). 
Tento postoj je potom bránou ku komunite, v ktorej sa už nezdráhame otvoriť jeden druhému svoj vnútro a odhaliť jeden pred druhým všetko, aj dávne zranenia, aj dnešné chyby, slabosti a nedostatky, pretože nás to už nemôže nijako zraniť, pretože navonok je tu stále nedokonalosť a slabosť tela, ale vnútri už žijeme dokonalosť Božieho dieťaťa namiesto starého človeka a jeho Ega plného žiadostivosti a strachu.

Je možné mať hriechy a nehrešiť?
========================
Je - hoci inak, než si to predstavoval Luther, keď vyslovil navonok podobnú myšlienku. 
Apoštol o tom píše: "Podľa vnútorného človeka s radosťou súhlasím s Božím zákonom; ale vo svojich údoch pozorujem iný zákon, ktorý odporuje zákonu mojej mysle a robí ma zajatcom zákona hriechu, ktorý je v mojich údoch. Ja nešťastný človek! Kto ma vyslobodí z tohoto tela smrti? Ale nech je Bohu vďaka skrze Ježiša Krista, nášho Pána! Ja sám teda mysľou slúžim Božiemu zákonu a telom zákonu hriechu." (Rim 7, 22-25)
Telo smrti - naša ľudskosť. Ako ľudia môžeme byť a sme nemotorní, chybujúci, neskúsení, často kaziaci veci, kopiaci omyl na omyl, zlyhanie na zlyhanie -... 
... a pritom byť sami byť bez hriechu, plne a dokonalo spočívajúci v Bohu, v hlbokom pokoji, v nehybnosti Božieho Pokoja. Tak ako hovorí Ján, že "nik, kto sa narodil z Boha, nehreší, ale chráni ho ten, ktorý sa narodil z Boha, a Zlý sa ho nedotkne" (1Jn 5:18). 
Ako je to ale možné?
Predstavte si nemotorného a ťažko ovládateľného vzpurného koňa - ale jazdec na ňom je v úplnom pokoji a nakoľko sa to dá, ovláda ho skúsenou rukou. Nie dokonale a kôň ani náhodou neplní všetky jeho zámery, ale on sám ostáva v pokoji. 
Alebo si predstavte miestnosť, kde vládne chaos a hluk a neporiadok, ale v strede za stolom sedí muž a kľudne, pokojne si robí svoju prácu, nedotknutý tým všetkým okolo neho. 
Alebo si predstavme Boha, ktorý takto má čo dočinenia s "ľudom tvrdej šije", s ľudstvom, ktoré spôsobuje, že dokonalé Božie zámery sa uskutočňujú viac či menej poznačené odporom ľudí a žiaden z nich tu, na zemi, nedosahuje svoju úplnú slávu - a predsa On sám ostáva Svätý a Dokonalý a Nehybný, v Pokoji Boha, ktorý je nad všetkým. 
Tauler hovorí, že človek, naplnený Bohom, jeho duša je "s Ním úzko spojená, je do Neho ponorená a v Ňom povznesená nad samú seba." Povznesená nad seba - nad svoje "telo smrti", nad "brata oslíka", ako mu hovoril sv. František. 
A tak duša, myseľ, vôľa je bez hriechu, svätá, dokonalá, v pokoji Boha a slúži Bohu. A telo... je telo. Ale jeho muchy a nedokonalosti a "tvrdá šija" už nemajú na dušu dosah. Tá už je od neho akoby oddelená a nad neho povznesená v Bohu. A sama nedokonalosť tela ju neznepokojuje ani nevrhá do depresie. Chápe jeho neschopnosti a obmedzenia a pomaly trpezlivo, ich krotí a odstraňuje - ako keď dobrý jazdec pomaly vychováva svojho koňa. 
Vari na toto narážal Ján, keď napísal: "Každá neprávosť je hriechom, ale je aj hriech, ktorý nevedie k smrti." (1Jn 5, 17). 
Neprávosti tela a našej ľudskej obmedzenosti, všetky tieto nedokonalosti sú odstraňované už teraz a raz odstránené budú úplne, keď naša duša úplne splynie s Otcom v Sláve a naše telo bude ako posledné vzkriesené a zbožštené s ňou. To sú" hriechy, ktoré nevedú k smrti", hriechy nedokonalosti a nemotornosti, dnes zvané aj všedné (lebo sú súčasťou nás samých úplne rovnako, ako sú nedokonalosť a nemotornosť a chyby a zlyhania súčasťou života každého začiatočníka v každej oblasti, nielen v oblasti nebeského života a Božieho synovstva) alebo ľahké (lebo nepredstavujú problém, len dočasnú prekážku, sú postupne odstraňované a nakoniec budú odstránené úplne). 
Ale súčasne naša myseľ, naša duša, naše srdce už spočíva a prebýva v Kristovi, samo už nesleduje žiadne svetské túžby ani žiadosti, už nie je rozpoltené, ale žije jednou túžbou, jedným cieľom a tým je dokonalosť v Bohu, Boh sám. A tak samo ostáva v Bohu v pokoji, nepácha žiaden ťažký hriech proti Desatoro, žiaden ťažký hriech uprednostňovania svetských dobier pred Bohom, v tomto už má jasno - a čo sa tých ľahkých hriechov týka, tak rovnako, ako žiak či cvičenec začiatočník v každej inej oblasti vie, že je už len otázkou času, kedy budú prekonané a odstránené. 
A takto funguje aj láska. Už nie ako cit, nie ako vôľa a rozhodnutie, ale ako stav bytia. Ako postoj, ktorý je v pokoji a samozrejmosti žitý, pretože toto prosto sme. Sme, čo sme. Nič viac, nič menej. Milujeme - aj keď niekedy nemotorne, s nie dostatočným pochopením, nie tak účinne ako by sa dalo, ale milujeme. A učíme sa robiť to stále lepšie. Naša láska sa nemení, je stále rovnaká. Mení sa len naša schopnosť realizovať ju.

Dokonalosť je sloboda
===================
Dokonalosť je sloboda. Sloboda od každej závislosti, každého strachu. Sloboda od všetkého zbytočného, navyše. 
Slobodný život je dokonalý život - a zásadná je sloboda vnútorná, bez ktorej tá vonkajšia málo osoží. Preto Ježiš hovorí, že "každý, kto pácha hriech, je otrok. … až keď vás Syn vyslobodí, budete naozaj slobodní." (Jn 8, 34.36). 
A naopak, podstatou hriechu je otroctvo a otrok je synonymum pre hriešnika - rovnako ako svätosť je synonymum pre slobodu. Preto kto bol Kristom oslobodený, "nepácha hriech, lebo v ňom ostáva jeho semeno; a nemôže hrešiť, pretože sa narodil z Boha. Podľa tohto sa dajú rozoznať Božie deti od detí diablových: kto nekoná spravodlivo, nie je z Boha; ani ten, kto nemiluje svojho brata." (1Jn 3, 9-10). 
Svet slobodu nechápe a ani nemôže. Pre svet sloboda, to je vonkajšia možnosť bez prekážok a bez obmedzení otročiť svojim pudom a svojej žiadostivosti a svojmu strachu. Dobrý paradox, že? Sloboda byť otrokom! 
Až keď nás Syn oslobodil od každej žiadostivosti a každého strachu, oslobodil nás tým od pýchy a sebectva, od túžby po čomkoľvek vlastnom - k čomu by nám to bolo? Načo niečo vlastné, keď v Otcovi je všetko a všetko Otcovo nám patrí? Toto je skutočná sloboda, vnútorná sloboda, ktorú len Boh môže dať a ktorú nám nik nemôže vziať. 
Keď sme takto oslobodení od sebectva, čo iné ostáva, než láska, v ktorej s s týmto novým, slobodným a dokonalým životom delíme s inými? A keď sme takto oslobodení od pýchy a jej lakomstva a strachu, čo je prirodzenejšie, než tvoriť spoločenstvo plné radosti a radostného delenia sa, v ktorom naša plnosť a bohatstvo ešte viac rastú? 
Všetci hlboko vo vnútri vieme, čo je dobro a čo zlo. Potvrdzujeme to aj tým, že ak konáme zlo, snažíme sa ho sami pred sebou nejako obhájiť, „racionalizovať“, pretože v hĺbke vieme, že konáme zlo a tento pocit je pre nás neznesiteľný, musíme samých seba presvedčiť, že vlastne nekonáme zlo, ale dobro. Ak ale nie je v nás žiadna žiadostivosť ani žiaden strach - čo by nám mohlo zabrániť konať dobro a byť dobrí a mať v sebe ten úžasný hlboký pocit, že "nám srdce nič nevyčíta" (1 Jn 3, 21) a "žijeme v pokoji s Bohom skrze nášho Pána Ježiša Krista" (Rim 5, 1) a nepotrebujeme si nič obhajovať, pretože naozaj konáme dobro a nič nám v tomto jeho konaní nebráni?
A keď sme takto slobodní, čo iné to znamená, že aj v ostatnom môžeme, slobodní od strachu, od beznádeje, slobodní od pút závislostí, od neistoty a váhavosti žiť dokonalý život a užívať si ho? A to po všetkých stránkach? Preto "pod múdrou vládou duše aj telo rastie a stáva sa krásnym a zdravým“ (Tomáš kardinál Špidlík). 
Sloboda je dokonalosť a dokonalosť je sloboda a byť slobodný znamená žiť dokonalý život! 
"Kto stratí svoj život pre mňa, nájde ho" (Mt 10, 39), hovorí Ježiš. Myslím, že v plnosti by sme tento princíp mohli vyjadriť aj takto: Kto ku všetkému, vrátane modlitby, adorácie, života s Bohom, liturgie, pristupuje bez akéhokoľvek sebeckého očakávania, kto toto robí z lásky a nič z toho ani za to nečaká, nájde náhle úplne všetko pretože "Boh je láska; a kto ostáva v láske, ostáva v Bohu a Boh ostáva v ňom." (1Jn 4, 16).

	

	Čičava
	Komárany
	Merník

	Po
22.4.
	Prepodobný otec Teodor Sykeónsky

	
	18.00 +Jozef (r.Tkáčová) +panychýda
	16.30 Veľká večiereň
	

	Ut
23.4.
	Svätý a slávny veľkomučeník, triumfátor a divotvorca Juraj
	Odporúčaný sviatok

	
	18.00 *ZBP Ladislav (r.Staškova) 
	
	

	St
24.4.
	Polovica Päťdesiatnice; svätý mučeník Sáva Stratilat

	
	8.00 +Žofia (r.Maximova)
	
	

	Št 
25.4.
	Svätý apoštol a evanjelista Marek

	
	
	18.00 +Michal, Alžbeta, Júlia (r.Lipkošová) 
	

	Pi
26.4. 
	Svätý hieromučeník Bazil, amázijský biskup
	Zdržanlivosť od mäsa

	
	 18.00 +Ján (r.Švarná)
	
	16.30 +Aleš (r.Nemcová) + panychýda

	So
27.4.
	Svätý hieromučeník Simeon, Pánov príbuzný; prepodobný Štefan

	
	
	
	

	Ne
28.4.
	Piata nedeľa po Pasche – o Samaritánke
	

	
	9.15 *ZBP Martin (r.Kochanová)
	7.30 *ZBP Viera, Jozefína (r.Nabožná)
	11.00 *ZBP Alžbeta (r.Lešková)


Úmysel modlitby: za mier na Ukrajine a vo svete.	
Otec Ľubomír Novák organizuje spoločný autobus na turistický deň na 1.máj (Zlatá Baňa-hrad Bodoň-Sigord Cena autobusovej dopravy 10,- EUR, s príspevkom farnosti (filiálky) 5,-EUR. Prihlásiť sa u nášho otca duchovného. 

